정조 3년
己亥七日初八日辰時。上御誠正閣。領左相守禦使禮戶判京畿監司訓將禮兵房承旨。同爲入侍時。領議政金尙喆。左議政徐命善。守禦使徐命膺。禮曹判書鄭光漢。戶曹判書金華鎭。京幾監司鄭昌聖。訓鍊大將洪國榮。行右承旨李義翊。左副承旨徐有防。記事官李兢淵李信祜鄭東浚。以次進伏訖。尙喆等曰。日間聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。上曰。陵行旣定。似多有預爲禀定者。故召卿等。尙喆曰。自前動駕於經宿之地。則諸道監司。例有待候境上之事。今番幸行時。自政院依例下諭。使之趁期出待。而其中江原監司。則所處信地。以其畿甸接界之故。庚戌陵幸時。勿令出待。今亦依前留營之意。分付。何如。上曰。依爲之。尙喆曰。自前動駕。若或程道稍遠。日字差久。則隨駕百官。輒皆自持飯矣。今此幸行時。外而民邑。內而各司。連有節省之飭敎。則各司支供。竝令除減。無或犯禁抵罪之意。預爲嚴飭。何如。上曰。以此嚴明分付大臣。衙門事體自別。此則勿論。可也。尙喆曰。卽見全羅監司鄭一祥狀啓謄報。則萬頃古群山漂人。不願受暑月衣袴。以待朝家處分云矣。渠輩之言。雖或如此。其在柔遠人之德意。何恤前例有無乎。聞其還發。且在風高後。所着衣袴。一依靈巖漂人例。精造分給之意。分付。何如。上曰。依爲之。竝出擧條上曰。兵判年老。遠陵幸行。勢難隨駕耶。尙喆曰。耆社之臣。以本兵隨駕遠陵之難。果如聖敎。其在體下之政。似有變通之道矣。上命書傳敎曰。當此遠陵幸行。耆社之臣。勢難以本兵陪往。旣詢大臣。兵曹判書權噵。令姑許遞。上曰。兵曹判書前望單子入之。又命書傳敎曰。祖宗朝展謁驪州陵寢。還御淸心樓。有試士之例。今番則回到山城。翌日試士。只廣州驪州利川人赴擧武士。亦依此擧行。而武科則依松都別試例。先期命官。設初試於山城事。分付。又命書塼敎曰。試士翌日。仍試城操。以此知悉擧行事。分付該營。又命書傳敎曰。當此秋務方殷之時。許多軍兵之徵發可悶。今番陵幸時。摠戎使只率訓御隨駕。餘軍弘化門外結陣留都。水原軍兵勿爲徵上。禁御兩營八月下番軍。依舊例待回鑾後還送。鄕軍之愆期滯京。不可無軫恤之道。留京間。糧饌參量分給事。分付。尙喆曰。卽有摠戎使弘化門留都之敎。而摠戎使金孝大。近來有病。每以一遞之意。屢有面懇於臣等。而以其重任之故。尙未陳達矣。今番留都。當爲多日。則以此病狀。勢難强責。今姑許解。何如。上曰。依爲之。上命書傳敎曰。政官牌招開政。又命書傳敎曰。旣有下敎。馬兵隨駕四哨外。自本營抄出一哨。稱以攔後別隊。屬之宿衛所。義翊曰。新除授兵曹判書。待下批牌招。傳授命召。何如。上曰。依爲之。尙喆曰。此守禦使徐命膺狀啓也。以爲本廳屬三營束伍及左右牙兵。今秋合操。何以爲之事。令廟堂稟旨。分付。此摠戎使金孝大狀啓也。以爲坡州長湍束伍軍兵等。令秋輪操。何以爲之事。令廟堂稟旨。分付。此江華留守洪樂純狀啓也。以爲鎭撫軍兵及外四營。今秋合操。依例設行。而統禦營今旣移屬本府。舟師操鍊。亦當依例設行。而秋操則畿海兩道。各其前洋鍊習。已有定式。依此擧行事。令廟堂稟旨。分付。此永宗防禦使許侙狀啓也。以爲臣營今已移屬於統禦營。水操依統禦使啓下關擧行。而陸軍等今秋陸操。依例擧行事。令廟堂稟旨。分付。此洪忠兵使吳載熙。秋操取稟狀啓也。以爲今秋習操巡歷及各鎭營將巡點等事。令廟堂稟旨。分付。此黃海兵使具以謙狀啓也。今秋習操及各邑鎭軍器點視。與別武士鄕騎士武學都試設行事。請廟堂稟旨。分付。此平安兵使金相玉狀啓也。以爲今秋淸北各邑鎭巡操。依例擧行。令廟堂稟旨。分付。此全羅兵使金海柱狀啓也。以爲今秋巡操巡點。只依例擧行事。令廟堂稟旨。分付矣。諸道操鍊之停廢已久。其在詰戎之政。恐不宜一任疎虞。顧今秋事。庶有登熟之望。勿論水陸之輪操與合操。竝令依定式設行。海西之勸別武鄕騎士武學都試。亦令一體擧行。何如。上曰。左相將臣之意。何如。命善曰。戎政近久不修。今年則不可不行之。而至於守摠兩營。適當遠陵幸行之時。似宜有軫念民弊之道矣。國榮曰。臣意亦與大臣之意同矣。上曰。依爲之。竝出擧條上命書傳敎曰。行司直李徽之。吏曹判書除授。又命書傳敎曰。新除授吏曹判書。牌招察任。出榻敎命膺曰。庚戌年則只利川宿所。而驪州爲過站。故扈衛但於利川磨鍊。而今番則驪州利川。俱爲宿所。驪州扈衛。加數磨鍊。何如。上曰。不必加定。陵所則不過暫時展拜之間。以陵所扈衛軍。仍用於驪州宿所。可也。命膺曰。布城。庚戌年只設於利川宿站。而驪州則以過站不設布城。今番則似當加設。故敢達。上曰。置之。山城布城。亦依舊例置之。可也。上命書傳敎曰。其在除弊之道。不可不省約。山城及驪州利川。布城虎網子。一竝勿爲待令。今番程道雖遠。而分排日字裕如。必無侵夜之慮。植炬一節。亦爲除之。切勿措備事。分付。又命書傳敎曰。自山城行宮到利川時。勿設大小晝停。兩處只設一晝停。處所以慶安擧行事知悉。命膺曰。今番擧行之際。自多有費入。而以本廳如干財力。萬無策應之望。百爾思之。他無着手處。第有一事。臣於頃者。南漢添餉米。昨年條一千三百餘石。業已輸送山城。而明年添餉。本廳又爲當次。若以關西小米二千石。預爲區劃。姑先推移用之。而添餉米。明年某條經紀變通。則庶可有措手之道。故敢達。洪國榮曰。守禦使自言故如此。而明年添餉米。追後充報。其勢必難矣。上曰。大臣之意。何如。尙喆曰。本廳目下需用。必有費入。而無他區劃之處。依此許施。勢不可已矣。命善曰。以明年添餉條。區劃需用。誠爲便當。而畢竟充報之難。果如知申所奏矣。上曰。依爲之。命膺曰。向來惠廳堂上。以守御廳給代米四百三十石。自今永不出給事。陳達蒙允矣。臣於本廳事例。實甚生疎。故伊後數次登筵。未嘗敢提達。中間溯考本事始末。則當初結錢磨鍊時。水原廣州。以防營獨免結錢。其後水原府。以摠廳軍額之有弊。因民人等狀。盡罷軍額。以結錢收送摠廳。以爲結代之費。行之數年。百弊俱蘇。故廣州留守。亦引此事。論理狀聞。以爲軍官軍保一千八百名。太半黃口流亡。實爲莫大之痼弊。一府民情。願出結錢。以矯此弊。如水原之例云云。下備局覆啓。遂自均廳。收納其結錢。而以四百三十石出給本府。以爲將士支放之資。及夫還鎭之後。一百四十五石。送于廣州府。二百八十五石。留之守禦廳。今若永罷此米。則本廳姑無論廣州府一朔支放全闕逐年引用。若過十二年。則一年支放全闕。此其爲弊。不可勝言。故臣以此意。酬酢於惠堂。則惠堂亦以爲守廳之欲推尋本色。事理當然云矣。今若以四百三十石米。依惠堂言。留置惠廳。而所捧結錢。準數還付於守廳。以補營府之支放。事順名正。下諭大臣處之。何如。上曰。大臣之意。何如。尙喆曰。當初四百餘石米。果是結錢之代。則今於本米還推之後。竝與結錢而都失者。守禦使所達。無怪其如此。錢則使之還推。以爲將士支放之需。誠好矣。命善曰。給代米。則惠堂旣已推去。守禦廳則還推其結錢。以爲營府支放之資。事甚順便矣。上曰。依爲之。命膺曰。南漢利川行宮鎖錀。庚戌年大臣提稟。利川則置之事有敎矣。今番又有驪州宿站。兩處鎖鑰。何以爲之乎。上曰。置之。可也。命膺曰。臣於再昨筵中。伏承鍊兵館前試閱軍兵之敎。故退問地形廣狹。則堇容二三哨排陣。而至於坐作進退。則不可論云。軍無坐作進退。不能成軍容矣。山城城操。關然不行。將近二十年云。今番若行一面操。則以廣州上下道所在牙兵二哨。城內僧軍一哨。赴擧武士中守堞。軍官二百名。其餘城中標下雜色。通而計之。足可爲千人。除其治道等雜役。排列於西南一面。擧行城操。而自上御西將臺。下覽其節奏則似好。惶恐敢達。上曰。依爲之。命膺曰。庚戌年以本廳三營將。皆以守令。多有擧行之事。別遣本廳左別將。行扈衛營將之事。今番亦依此擧行。何如。上曰。依爲之。光漢曰。自上御步輦。則陪從人員。例皆步從矣。山城南門外及東門外道路頗險。自寧陵詣英陵時。其間甚遠。戊辰年則只大臣乘馬。庚戌年則陪從諸臣。竝因特敎而乘馬矣。今番則何次爲之乎。上曰。以乘馬磨鍊於節目。可也。光漢曰。陵幸時。例有告宗廟之擧矣。今番則來月朔祭。兼行告由。何如。上曰。依爲之。華鎭曰。排設幕次。今春幸行時。二幕次所入。雖已上下。今番則程道旣遠。排設甚多。若以定例言之。猶有一幕次。餘數。何以爲之乎。上曰。半幕次給之。可也。華鎭曰。龍床等七種。今春雖不上下。而幕次旣減其半。此則置之。何如。上曰。依爲之。華鎭曰。年分事日。匪久當啓下矣。敬差官下送與否稟定。然後可以擧行。而近年連使道臣擧行。今番何以爲之乎。上曰。依近例爲之。可也。國榮曰。今番幸行時。以訓局步軍八哨隨駕事命下矣。除却老病雜頉。攔後斥候等軍。則甚爲苟艱。禁御兩營處所。若以該營軍仍直。而勿爲替代。則可以分排擧行。依此分付。何如。上曰。依爲之。昌聖曰。每當遠陵幸行之際。朝家爲軫畿驛之殘弊。或許米太之劃給。使之接濟於京中聚待之時矣。向在庚申豊德陵幸時。亦有米太各一百石劃給之例。今番遠路。無異於豊德。新穀未盡於登熟。人馬糧料。辦備甚難。亦依庚申例。賑廳米太。量宜劃給。俾免飢困之患。何如。上曰。考例爲之。可也。昌聖曰。陵幸新定節目中。百官假家。二三日程。則依例造給。雖已定式。取考二去戊辰寧陵幸行時謄錄。則其時因大臣筵奏。百官依幕。皆令各其司帳幕爲之。假家造給。竝令除之矣。今番亦依此例。百官假家。一倂除減。何如。上曰。依爲之。有防曰。京畿監司鄭昌聖。奏對進退之除。有欠筵體。推考。何如。上曰。依爲之。尙喆曰。今番幸行時。外邑除弊之前後飭敎。若是申嚴。而京上司下屬輩。不悛舊習。稱以情債。若或有從中侵徵之弊。則不但犯者之當被重律。不能察禁之官員。亦難免論責。以此預爲各別嚴飭。何如。上曰。依爲之。竝出擧條上命書傳敎曰。今秋冬等宿衛將士內試射時。應射放人名。比前甚多。呼名監的。傳箭告箭執錚尺量執鼓等官。勢難只以宣傳官軍器寺官員分排用之。訓鍊院官員。多數待令。使之推移擧行事。分付宿衛所。又命書傳敎曰。畿邑守令。待下批當日辭朝。上命退。諸臣以次出。